A szegénységi mutatók szerint ma több millió ember él a létminimum alatt hazánkban.  Ebbe a csoportba nem csak azok tartoznak, akik számára nehézséget okoz a mindennapi megélhetés, nem jut elegendő vagy megfelelő minőségű étel az asztalra, hanem azok is, akik olyan körülmények között élnek, amely sem közegészségügyi, sem szociális szempontból nem felel meg az általában elvártnak. Az országban 240 ezer család otthonában nincs vezetékes víz, 2,5 millió ember él olyan házban, amelynek penészesek vagy vizesek a falai és 900 ezer családot érint az energiaszegénység. Országszerte 4 millió embert érint a lakhatási szegénység. Habár elvben a lakhatással kapcsolatos állami támogatások közel harmadát költik jövedelmi szegényekre, rászorulókra, a támogatások közel 80 %-át az elmúlt 15 évben mégis csak a jobb anyagi helyzetben élők használhatták ki.
Jelenleg - országszerte sok családhoz hasonlóan - a bagi romatelepen élők közül is sokan küzdenek lakhatási gondokkal. Szeretnének saját otthont teremteni, szeretnének önállóan élni és szeretnének megfelelő körülményeket biztosítani a gyerekeik nevelkedéséhez. A kormány sok milliárdos támogatást nyújt erre több programon, például a CSOK-on keresztül, ezekből viszont a leginkább rászorulók, mint a bagi telep lakóinak többsége, kiszorulnak.
A BAGázs Egyesület Hallasd a hangod! programjában azt szerettük volna elérni, hogy a lakhatási szegénységgel küzdők és a támogatásból kiszorultak lehetőséget kapjanak arra, hogy az ő szempontjaik is bekerüljenek a témáról szóló diskurzusba, hogy azokkal együtt gondolkodjanak, akik döntési jogokkal rendelkeznek.
A program egy negyed éven keresztül kerestük a telepen élőkkel és a nem telepi önkéntesekkel, a döntéshozókkal való kapcsolatteremtés lehetőségét és üzenetünk eljuttatásának legjobb módját.
A program során egyrészt a bagi romatelepen döntéshozók bevonásával rendeztünk egy kerekasztal-beszélgetést a lakhatási szegénységgel kapcsolatos helyi tapasztalatokról.
Másrészt egy budapesti rendezvény keretében a feltörekvő politikai generációt (az országgyűlési pártok ifjúsági tagozatainak képviselőit) kérdeztük leendő nagypolitikai programjukról és arról, hogy milyen megoldási stratégiáik vannak a lakhatási szegénység problémájának kezelésére.